Diari Oficial de la Generalitat Valenciana


Sumari del DOGV 2976, del 22-04-1997 (1997/905061)

Resolució de 9 d'agost de 1996 de la Direcció General de Qualitat Ambiental, de la Conselleria de Medi Ambient, per la qual es formula declaració d'impacte ambiental.
----------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/1996/08/09/(1)/dof/vci/html**

### Dades del document

Número de DOGV
:   2976

Data del DOGV
:   22-04-1997

Secció del DOGV
:   I. DISPOSICIONS GENERALS

Número del document
:   1997/905061


Data del document
:   09-08-1996

Organisme emissor


Tipus de document
:   Resolució

Descriptors 

:   * Alacant
    * vigilància del medi ambient
    * impacte ambiental

Resolució de 9 d'agost de 1996 de la Direcció General de Qualitat Ambiental, de la Conselleria de Medi Ambient, per la qual es formula declaració d'impacte ambiental. Vist l'expedient 131/96-AIA, referent a l'explotació de calcàries anomenada Fontcalent, del terme municipal d'Alacant (l'Alacantí), promoguda per l'empresa Pavasal, SA.  
Vist que l'estudi d'impacte ambiental ha sigut sotmés al tràmit d'informació pública per l'Ajuntament d'Alacant, dins del tràmit d'obtenció de la llicència d'activitat, mitjançant un anunci publicat en el Butlletí Oficial de la Província d'Alacant número 57, de data 8 de març de 1996, sense que s'hi presentaren al·legacions, segons consta en la còpia de l'expedient municipal remesa per la Comissió Provincial de Qualificació d'Activitats en data 22 d'abril de 1996.  
Vist que, com a conseqüència de les consultes realitzades, en data 15 de maig, a la Direcció General de Patrimoni Artístic, a la Direcció General de Desenvolupament Forestal, al Servei Territorial d'Indústria i Energia i a la Subdirecció Territorial de Medi Ambient, es va rebre únicament resposta d'aquest últim organisme, en data 24 de juny, en la qual posa de manifest que l'objecte de l'expedient és la legalització a escala municipal d'una activitat extractiva en explotació que va ser autoritzada pel Ministeri d'Indústria el 1972, localitzada en un àrea amb una conca visual on es localitzen altres importants explotacions extractives, per la qual cosa l'impacte paisatgístic que suposa la continuació d'aquesta activitat és molt poc rellevant, ja que s'emmarca en una zona de molt baixa qualitat paisatgística i no es coneixen altres valors ambientals dignes d'especial protecció. De les dues opcions que es plantegen en l'estudi d'impacte ambiental, l'opció A, en la qual l'explotació assoliria el cim de la serra, afectaria sòl no urbanitzable protegit pel Pla General Municipal d'Ordenació d'Alacant, en el qual queden prohibides les activitats extractives. L'opció B (fins la cota 300 metres) afectaria únicament sòl no urbanitzable comú, on sí que es permeten aquest tipus d'activitats. Per això s'informa favorablement tan sols de l'opció B, en no adequar-se l'opció A al planejament municipal vigent.  
Atés que la superfície objecte del projecte no correspon a la totalitat de la zona afectada per les explotacions de l'esmentada empresa, sinó a un sector d'aquestes en el qual ja s'han desenvolupat labors i es pretén continuar-les mitjançant l'autorització municipal sol·licitada, sense perjudici de l'aprovació prèvia dels plans de labors corresponents per part del Servei Territorial d'Indústria i Energia.  
Atés que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental amb caràcter previ a la resolució administrativa que s'adopte per a l'aprovació definitiva de l'esmentat projecte, segons es desprén de l'article 5 de la Llei d'Impacte Ambiental i els concordants del seu reglament.  
Atés que en l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; la Llei 2/1989, de 3 de març, de la Generalitat Valenciana, i altres disposicions aplicables.  
Atés que l'article 5 de la Llei 2/1989, d'Impacte Ambiental, atribueix la competència a l'òrgan ambiental per a la declaració d'impacte ambiental dels projectes als quals s'aplique aquesta llei.  
Atés que el Reglament Orgànic i Funcional de la Conselleria de Medi Ambient, Text Refós aprovat per l'Ordre de 23 de juny de 1994, del conseller de Medi Ambient, atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.  
Per tot això, fent ús de les facultats que tinc legalment atribuïdes, formule la següent declaració d'impacte ambiental:  
Primer  
Estimar acceptable, a l'únic efecte ambiental, sense perjudici de l'obtenció prèvia de les autoritzacions sectorials que li siguen aplicables, i amb les condicions que s'exposen seguidament, l'explotació de l'opció B (únicament fins la cota de 300 metres) sol·licitada dins del perímetre de la pedrera Fontcalent, del terme municipal d'Alacant i no pas l'opció A perquè resulta incompatible amb el planejament municipal vigent. Les condicions que haurà de complir l'explotació són:  
- L'alçària final dels bancs que s'han de restaurar no haurà de sobrepassar en cap cas els 7 metres, per a la qual cosa, en lloc de desdoblegar els bancs actius (20 metres) en dos, s'haurà de fer en tres. Cadascun d'ells haurà de ser reperfilat a fi de disminuir el seu pendent tot el que siga possible, prenent en compte que el pendent general i final de la restauració no haurà de sobrepassar els 45ø d'inclinació respecte a l'horitzontal. Entre els dits bancs es mantindran bermes transitables, a fi de permetre l'accés de vehicles per a la realització dels treballs de restauració final (aportació de sòls i revegetació).  
- A fi de reduir la persistència dels impactes ocasionats per l'activitat, l'explotació es realitzarà en sentit descendent, començant pel banc més alt (sota la cota 300 metres) fins a esgotar-lo i procedint a la seua restauració immediata abans d'obrir nous bancs a cotes inferiors. Aquesta condició haurà de ser assumida pel promotor amb caràcter immediat, atés que els dits fronts alts són accessibles a través de l'explotació existent.  
- Així mateix, la condició anterior haurà de servir de base i justificació per a la realització dels plans de labors anuals que s'han de presentar per a la seua autorització davant el Servei Territorial d'Indústria i Energia.  
- Es recorda al promotor la prohibició de realitzar qualsevol tipus d'abocament no autoritzat, especialment d'olis o altres residus generats pel manteniment de la maquinària, que hauran de ser gestionats per un taller o gestor autoritzats, d'acord amb la Llei 20/86, Bàsica de Residus Tòxics i Perillosos.  
- Si en el procés d'explotació de la pedrera es trobaren restes paleontològiques, arqueològiques o etnogràfiques, el titular quedarà obligat a fer saber aquest fet a la Conselleria de Cultura, de manera immediata, i a adoptar les mesures pertinents per a la seua protecció i conservació.  
- El promotor queda obligat a presentar davant el Servei Territorial d'Indústria i Energia, abans del 31 de gener de cada any, un informe anyal en què es recullen el balanç i l'estat actual de l'explotació respecte als volums extrets i aprofitats i a l'aplicació de les mesures protectores i correctores previstes en el Pla de Restauració-Estudi d'Impacte Ambiental, com també qualsevol possible incidència en el seu desenvolupament. El Servei Territorial d'Indústria i Energia remetrà a aquesta Conselleria una còpia de l'esmentat informe.  
Segon  
Notificar a les persones interessades que contra aquesta resolució, pel fet de ser un acte de tràmit que no posa fi al procediment ni produeix indefensió, no s'hi pot interposar cap recurs, sense perjudici que utilitzen els mitjans que en defensa del seu dret estimen pertinents.  
Tercer  
Publicar en el Diari Oficial de la Generalitat Valenciana aquesta declaració d'impacte ambiental.  
València, 9 d'agost de 1996.- La directora general de Qualitat Ambiental: Gloria Arnandis Boix.


Còpia Permalink ELI